Document ID: 32010R0037

KOMISSION ASETUS (EU) N:o 37/2010,
annettu 22 päivänä joulukuuta 2009,
farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009 (1) ja erityisesti sen 27 artiklan 1 kohdan,
sekä katsoo seuraavaa:
(1)
Yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa 26 päivänä kesäkuuta 1990 annetussa neuvoston asetuksessa (ETY) N:o 2377/90 (2) farmakologisesti vaikuttavat aineet luokitellaan kansanterveyden suojaamiseksi neljään liitteeseen näiden aineiden turvallisuutta koskevan tieteellisen arvioinnin perusteella. Liite I sisältää aineet, joiden jäämien enimmäismäärät on vahvistettu, liite II aineet, joiden jäämille ei ole tarpeellista vahvistaa enimmäismääriä, liite III aineet, joiden jäämien enimmäismäärät on vahvistettu väliaikaisesti ja liite IV aineet, joille jäämien enimmäismäärää ei voida vahvistaa, koska näiden aineiden kaikentasoiset jäämät aiheuttavat vaaran ihmisen terveydelle.
(2)
Yksinkertaisuuden vuoksi on tarpeen koota yhteen kyseiset farmakologisesti vaikuttavat aineet ja niiden jäämien enimmäismääriä koskeva luokitus komission asetukseen. Koska tämä luokitus on asetuksessa (EY) N:o 470/2009 esitetyn luokitusjärjestelmän mukainen, luokitus olisi otettava huomioon myös siltä osin, kun on kyse mahdollisuudesta antaa kyseisiä farmakologisesti vaikuttavia aineita elintarviketuotantoeläimille.
(3)
Asetuksen (ETY) N:o 2377/90 liitteissä nykyisin olevat tiedot farmakologisesti vaikuttavien aineiden hoitoluokituksesta olisi sisällytettävä aineiden hoitoluokitusta koskevaan sarakkeeseen.
(4)
Jotta luetteloa olisi helppo käyttää, farmakologisesti vaikuttavat aineet olisi lueteltava yhdessä liitteessä aakkosjärjestyksessä. Selkeyden vuoksi olisi laadittava kaksi erillistä taulukkoa: yksi sallituille aineille, jotka luetellaan asetuksen (ETY) N:o 2377/90 liitteissä I, II ja III, ja toinen kielletyille aineille, jotka luetellaan kyseisen asetuksen liitteessä IV.
(5)
Tähän asetukseen ei pitäisi sisällyttää niiden asetuksen (ETY) N:o 2377/90 liitteessä III lueteltujen farmakologisesti vaikuttavien aineiden jäämien väliaikaisia enimmäismääriä, joiden osalta soveltamisaika on päättynyt.
(6)
Tässä asetuksessa säädetyt toimenpiteet ovat pysyvän eläinlääkintäkomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Farmakologisesti vaikuttavat aineet ja niiden jäämien enimmäismääriä (MRL) koskeva luokitus vahvistetaan liitteessä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 2009.

Labels: 0
3
17